**Екопедагогика за формиране на еко/био/центрично поведение**

Екопедагогиката най-често се определя като проект и модел за нова устойчива цивилизация от екологична гледна точка. Тя може да се разглежда и като нов вид наука за това как да се създаде една по-справедлива, по-екологична и по-мирна жизненоспособна цивилизация. Това е проект, който се стреми да премине оттатък образователните, институционални и организационни ограничения на концепцията за устойчиво развитие и да реализира на практика една по-устойчива, красива и хуманна визия за бъдеще.

Екопедагогиката представлява участническо и креативно образование което се основава върху живота и върху любовта към живота и Природата. То не разделя учениците по изкуствен начин от реалния свят и неговите проблеми, но поставя тези проблеми и учи как да се справим с тях, чрез действие, творчество и диалог, как да създадем една по-справедлива, нормална и екоустойчива цивилизация.

Като образователна интерактивна програма, Екопедагогиката:

- Култивира у децата критическо мислене, изграждане на самосъзнание, култура на диалог и активно демократическо участие в обществото.

- Преподава нови базови екологични компетенции и нови модели за социално отговорен и екологичен начин на живот.

- Образова критически учениците да извършват действия за социална справедливост и екоустойчивост в местното и глобално общество.

Децата се обучават в три важни направления – „предотврати“, „съхрани“ и „изгради“ като екологичното възпитание на децата не е самоцелно и отделено от всичко друго, а се вгражда във всяко направление и във всяка педагогическа ситуация по преценка на учителя. Децата се учат как да предотвратяват замърсяването на въздуха, почвата и водата; как да избягват употребата на нездравословните храни; как да се справят с агресията и насилието. Научават и как да пазят природата, културните и моралните ценности на човечеството. Създават се навици за екологично отношение към човешката дейност – запознават се с основите на био-земеделието, възобновяемите източници на енергия, разделното събиране и рециклирането на битовите отпадъци. Обръща се внимание на здравословния начин на живот и грижовното отношение към природните ресурси както и на положителните взаимоотношения в детския колектив и с възрастните.

У децата се формира чувство на отговорност към мястото, на което живеем, и начинът, по който се грижим за него. Към хората, с които живеем и начинът по-който общуваме с тях; към себе си и начинът, по който се грижим за здравето си. С постоянна и продължителна подкрепа от педагозите у децата се формира отговорността към нашите потомци за това в каква среда ще живеят те – средата, която ние им създадем и съхраним е тази, в която ще растат и нашите наследници. Планетата не само наша, тя е и на тези, които още не са се родили. Те ще се радват на това, което ние съхраним за тях.